Vyhodnotenie pôsobenia Ozbrojených síl Slovenskej republiky v operáciách medzinárodného krízového manažmentu za rok 2005 s návrhom predpokladanej účasti v rokoch 2006 - 2007

Aktívna účasť OS SR v operáciách medzinárodného krízového manažmentu (MKM) na podporu a presadzovanie mieru pri riešení konfliktov, bezpečnosti vo svete a v boji proti terorizmu patrí od vzniku samostatnej SR a jej ozbrojených síl medzi hlavné súčasti jej  zahraničnej a bezpečnostnej politiky. Za trinásť rokov existencie samostatnej SR príslušníci OS SR plnili úspešne úlohy v 28 operáciách MKM v 21 krajinách na 3 kontinentoch. Z toho v 6 operáciách pod velením NATO, v 15 operáciách pod velením OSN, v 3 operáciách pod vedením OBSE, v 2 operáciách pod velením EÚ a v 2 operáciách pod velením koaličných síl. Na plnení úloh v operáciách MKM sa od roku 1993 vystriedalo takmer 10 000 príslušníkov OS SR. 
K 31. decembru 2005 pôsobilo 563 príslušníkov OS SR v 13 operáciách MKM v 9 krajinách na 3 kontinentoch v tomto zložení: 
•	operácia NATO na implementáciu Vojensko-technickej dohody v Kosove (KFOR) 
•	operácia NATO na podporu afganskej vlády a medzinárodného spoločenstva pri napĺňaní tzv. Bonnskej agendy (ISAF),
•	výcviková misia NATO na podporu reformy a budovania irackých bezpečnostných síl (NTM-I), 
•	veliteľstvo NATO na podporu reformy bezpečnostného a obranného sektora (NATO HQ Sarajevo),
•	operácia EÚ na udržanie mieru v Bosne a Hercegovine (ALTHEA)
•	operácia koaličných síl v Iraku (Iracká sloboda),
•	operácia koaličných síl v boji proti terorizmu v Afganistane (Trvalá sloboda),
•	mierové misie OSN na Golanských výšinách (UNDOF) a na Cypre (UNFICYP), 
•	mierové pozorovateľské misie OSN v hraničnom pásme medzi Izraelom, Sýriou a Libanonom (UNTSO) a v republike Sierra Leone (UNAMSIL – ukončená k 31. decembru 2005),
•	pozorovateľská misia OBSE v Gruzínsku (do 1. februára 1 vojenský pozorovateľ),
•	 pozorovateľská misia EÚ na území bývalej Juhoslávie (EUMM).

V priebehu roka 2005 sa zúčastnilo na plnení úloh v operáciách MKM mimo územia SR 1757 príslušníkov OS SR (vrátane rotácií). Prehľad o účasti príslušníkov ozbrojených síl v operáciách MKM v zahraničí sa nachádza v tabuľke č. 1. 

V rokoch 2002 až 2005 došlo k zníženiu počtu príslušníkov OS SR v operáciách MKM zo 764 na 563 príslušníkov. Dôvodom tohto zníženia je reforma ozbrojených síl, príprava a prechod k profesionálnym ozbrojeným silám, plnenie cieľov síl a zmena charakteru operácií, na ktorých sa OS SR zúčastňujú. Dôraz na operácie pod velením NATO a EÚ spoločne s aktívnym prístupom v boji proti terorizmu a v rámci medzinárodných koalícií v Iraku a Afganistane, príprava nových jednotiek na plnenie záväzkov vyplývajúcich z členstva SR v NATO a EÚ kladie zvýšené nároky na personál, jeho prípravu, materiálne zabezpečenie a predovšetkým finančné náklady. 
Napriek zníženiu účasti v operáciách MKM a z nej vyplývajúceho zníženia počtov príslušníkov OS SR v týchto operáciách došlo k zefektívneniu príspevku SR do operácií MKM (prínos pre operácie, zvýšenie interoperability, skúsenosti, plnenie medzinárodných záväzkov, kompaktnejšie jednotky, rozvoj nových spôsobilostí) a zároveň sa SR pomerom vysielaných vojakov na počet obyvateľov a početnosť ozbrojených síl naďalej radí k najaktívnejším prispievateľom z krajín stredoeurópskeho regiónu.

V hodnotenom období boli vykonané potrebné opatrenia na splnenie úloh, ktoré boli stanovené na roky 2005 a 2006, aby ozbrojené sily mohli:
•	podporovať operáciu EÚ v mierovej misii AMIS II v Sudáne/Darfure (vyslanie 2 pozorovateľov),
•	posilniť operáciu EÚ na udržanie mieru v Bosne a Hercegovine (ALTHEA) rozšírením o čatu obrany a ochrany,
•	rozšíriť jednotku v operácii NATO KFOR v Kosove o čatu logistickej podpory,
•	ukončiť pôsobenie v operácii koaličných síl Trvalá sloboda v Afganistane a zároveň vyslať príslušníkov Ozbrojených síl Slovenskej republiky do operácie ISAF v Afganistane (t. j. transformáciou doriešené plynulé rozšírenie pôsobenia OS SR v operácii ISAF)

Jednotky ozbrojených síl sa v hodnotenom období nezapájali priamo do bojových operácií, plnili však široké spektrum dôležitých úloh pri obnove a stabilizácii konfliktmi zničených oblastí - ženijné zabezpečenie (odmínovanie, likvidácia munície, ženijné stavebné práce), zabezpečenie implementácie mierových dohôd (obrana a ochrana síl, objektov a obyvateľstva, pozorovanie, monitorovanie, hliadkovanie) a výcvik bezpečnostných síl. Do operácií boli vysielané predovšetkým neorganické jednotky, účelovo vytvorené na plnenie úloh v operácii. Zapojenie ozbrojených síl do operácií MKM bude musieť zo strany OS SR reflektovať potrebu vysielania najmä organických jednotiek. 
Preferovanými naďalej zostávajú operácie s mandátom BR OSN v rámci kapitoly VI a/alebo VII Charty OSN, avšak pod vedením a velením medzinárodných organizácií – NATO, EÚ. 
V súlade so strategickými dokumentmi Slovenskej republiky a zahraničnopolitickým smerovaním zostáva prioritou SR v oblasti MKM stabilizácia situácie na západnom Balkáne, boj proti terorizmu a prispenie k bezpečnosti v Iraku a Afganistane. 
Skúsenosti, prínosy, identifikované problémy  a navrhované opatrenia sú uvedené v tabuľke č. 2.

Záver
1.	Slovenská republika vynaložila v roku 2005 na pôsobenie v operáciách MKM cca 500 mil. Sk. Príslušníci ozbrojených síl pôsobili v 13 operáciách a misiách a celkovo sa v nich vystriedalo 1757 vojakov. I napriek zníženiu počtov príslušníkov OS SR v operáciách vzrástla efektivita príspevku SR do týchto operácií. 
2.	Účasť ozbrojených síl v  operáciách využíva možnosť rozvíjať ich spôsobilosti a prispieva k získavaniu skúseností z medzinárodnej spolupráce.
3.	Mnohonárodný charakter operácií (predovšetkým pod velením NATO a EÚ) nastoľuje požiadavku schopnosti poskytnúť interoperabilné organické jednotky, ktoré majú skúsenosti zo spoločnej činnosti v rámci operácií alebo spoločných cvičení, sú vybavené štandardnými komunikačnými systémami a sú schopné aplikovať štandardné postupy, predovšetkým v oblasti velenia a v oblasti logistickej podpory. 
4.	Navrhované odporúčania (tabuľka č.3) pre ďalšie pôsobenie ozbrojených síl v operáciách MKM sú zamerané predovšetkým na posilňovanie účasti ozbrojených síl v operáciách, ktoré sú z hľadiska zahraničnopolitickej orientácie Slovenskej republiky prioritnými. V ďalšom období bude SR preferovať účasť v tých operáciách, ktoré budú napomáhať rozvoj spôsobilostí ozbrojených síl v súlade s prijatými cieľmi síl a v súlade s našimi záväzkami vyplývajúcimi z členstva v NATO a EÚ.
5.	Problémom vysielania OS SR do operácií MKM, predovšetkým v rámci plnenia záväzkov vyplývajúcich z členstva SR v NATO a EÚ (NRF, EU Battlegroups), i naďalej zostáva menej flexibilný právny rámec vysielania OS SR do zahraničia, ktorého úprava si vyžaduje novelu Ústavy Slovenskej republiky. 
6.	Vzhľadom na vysokú finančnú náročnosť operácií, ktoré nie sú na daný rozpočtový rok plánované je i naďalej jedným z najväčších problémov vysielania OS SR do operácií MKM ich finančné zabezpečenie. Finančné prostriedky na realizáciu týchto opatrení v súčasnosti musia byť vyčleňované z prostriedkov rozpočtovej kapitoly MO SR primárne určených na iné účely (modernizácia, výcvik, materiálne zabezpečenie).